DA Den Europæiske Unions Tidende CE 78/788

(2004/C 78 E/0839)

SKRIFTLIG FORESPØRGSEL E-3196/03

af Stavros Xarchakos (PPE-DE) til Kommissionen

(30. oktober 2003)

Om: Problemer med byggeri, beskyttelse af skove og boligkooperativer i Grækenland

I Grækenland har der især i de senere år udviklet sig et sandt kaos, hvad angår byggeaktiviteter, beskyttelse af skove og boligkooperativer. Da en offentligt ansat i Athen fornylig begik selvmord (den 12. oktober 2003), kom en del oplysninger frem i offentligheden, dels om situationen med hensyn til tildeling af byggetilladelser i et land, hvor der findes hundredtusindvis af vilkårligt opførte bygninger (ifølge erklæringer fra den ansvarlige minister, Vaso Papandreou), og dels om det politiske pres, som de ansatte i den græske offentlige forvaltning udsættes for.

Det bør understreges, at der i Grækenland findes mange boligkooperativer med tusindvis af medlemmer, der i årtier har betalt årlige (og ekstraordinære) bidrag (f.eks. lægernes kooperativ »I YGEIA SYN.PE« i Saronida i Attika, som blev grundlagt i 1965 og har 3 090 medlemmer), uden at de hidtil har kunnet erhverve nogen byggegrund, selvom mange af disse kooperativer tydeligvis befinder sig uden for skovområder, hvilket skaber forståelige tvivl hos deres medlemmer. Den græske regering, som »rent tilfældigt« kom i tanker om boligkooperativerne lige op til det græske parlamentsvalg, har også udtrykt bekymring over dette politiske problem.

Det bør ligeledes understreges, at der i Grækenland er store problemer med det nye lovforslag om skove samt kvaliteten af de tusindvis af uautoriserede bygninger, som er opført i hast uden byggetilladelser og uden, at der fra byplanlægningsmyndighedernes side er foretaget nogen form for kontrol af, hvorvidt de er tilstrækkelig stabile. Ejerne af disse uautoriserede bygninger er desuden blevet holdt for nar af regeringen, som bliver ved med at udsætte arbejdet med at finde en løsning på de presserende problemer. Samtidig opstår spørgsmålet om social uretfærdighed for de tusindvis af græske statsborgere, der føler sig uretfærdigt behandlet, fordi de har betalt i dyre domme for at få byggetilladelser, mens andre bare har opført deres huse uden at betale for denne tilladelse.

I hvilken anden EU-medlemsstat foregår der vilkårligt byggeri i samme udstrækning som i Grækenland? Hvilke oplysninger har Kommissionen modtaget fra de græske myndigheder vedrørende kvaliteten af de vilkårligt opførte bygninger i Grækenland, hvor 52 % af de seismiske kræfter i hele EU er koncentreret? Hvad er den nøjagtige definition på »skov« og »skovområde« i henhold til fællesskabsbestemmelserne? Er situationen vedrørende de medlemmer af boligkooperativer, som i årtier har betalt deres bidrag uden endnu at have erhvervet byggegrunde, et problem, der bør tages op?

Svar afgivet på Kommissionens vegne af Margot Wallström

(4. december 2003)

Kommissionen kender intet til statistikker eller informationer om byggeri, der ikke er godkendt i de forskellige medlemsstater, og den kan således ikke vurdere omfanget af dette byggeri i Grækenland. Desuden har Kommissionen heller aldrig modtaget informationer fra de græske myndigheder om den håndværksmæssige standard for det ikke godkendte byggeri i Grækenland.

Der er ikke i Unionens skovstrategi medtaget nogen definition af »skov« og »skovområder«. Det er de enkelte medlemsstaters nationale definitioner, der gælder for fællesskabslovgivningen og finansierings-instrumenterne. Forordningen om »Forest Focus«, som for nylig blev vedtaget, omfatter bl.a. en definition af »skove« og »andre skovklædte områder«, som gælder for aktioner, der skal støttes over forordningen.

Spørgsmålet om de medlemmer af byggekooperativer, som endnu ikke har fået tildelt jord, skønt de har betalt bidrag til byggekooperativet, vedrører udelukkende de enkelte landes nationale myndigheder og er som sådant omfattet af national lovgivning.